CELEX: 32019D0513
Language: mt
Date: 2019-03-26 00:00:00
Title: Deċiżjoni tal-Kummissjoni (UE) 2019/513 tas-26 ta' Marzu 2019 dwar il-qafas tas-sigurtà għall-Programm Ewropew għall-Iżvilupp fl-Industrija tad-Difiża

27.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 85/43
               
            
         DEĊIŻJONI TAL-KUMMISSJONI (UE) 2019/513
         tas-26 ta' Marzu 2019
         dwar il-qafas tas-sigurtà għall-Programm Ewropew għall-Iżvilupp fl-Industrija tad-Difiża
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 249 tiegħu,
         Billi:
         
                     (1)
                  
                  
                     Il-Programm Ewropew għall-Iżvilupp fl-Industrija tad-Difiża (1) (minn hawn 'il quddiem “il-Programm”) huwa l-programm għall-2019-2020 li jirrigwarda l-parti għall-iżvilupp tal-kapaċità tal-Fond Ewropew għad-Difiża.
                  
               
                     (2)
                  
                  
                     Id-Deċiżjoni tal-Kummissjoni (UE, Euratom) 2015/444 (2) għandha tapplika għall-ġestjoni ta' informazzjoni klassifikata fil-Programm.
                  
               
                     (3)
                  
                  
                     Minħabba l-ispeċifiċitajiet tal-Programm u r-rwol li għandhom l-Istati Membri fih, l-Istati Membri li fit-territorju tagħhom ikunu stabbiliti l-benefiċjarji jistgħu jikklassifikaw l-informazzjoni ġdida li tirriżulta mill-eżekuzzjoni ta' azzjoni ta' żvilupp, filwaqt li jistabbilixxu qafas ta' sigurtà għal dan il-għan qabel ma jiġi ffirmat il-ftehim ta' għotja,
                  
               ADOTTAT DIN ID-DEĊIŻJONI:
         
            Artikolu 1
            Klassifikazzjoni tal-informazzjoni
            
               1.   Fil-kuntest tal-Programm, l-Istati Membri, li fit-territorju tagħhom jkunu stabbiliti l-benefiċjarji, jiddeċiedu dwar l-oriġini tal-informazzjoni ġdida klassifikata li tirriżulta waqt l-eżekuzzjoni ta' azzjoni ta' żvilupp.
            
            
               2.   Għal dan l-għan, dawn l-Istati Membri jistgħu jiddeċiedu dwar qafas ta' sigurtà speċifiku għall-protezzjoni u l-ġestjoni ta' informazzjoni klassifikata relatata mal-azzjoni, u għandhom jinfurmaw lill-Kummissjoni dwar dan.
            
            
               3.   Dan il-qafas ta' sigurtà għandu jkun mingħajr preġudizzju għall-possibbiltà li l-Kummissjoni jkollha aċċess għall-informazzjoni meħtieġa sabiex l-azzjoni tiġi implimentata.
            
            
               4.   Jekk ma jiġi stabbilit l-ebda qafas speċifiku ta' sigurtà mill-Istati Membri kkonċernati, il-Kummissjoni għandha tistabbilixxi qafas ta' sigurtà għall-azzjoni skont id-dispożizzjonijiet tad-Deċiżjoni (UE, Euratom) 2015/444.
            
            
               5.   Il-qafas ta' sigurtà applikabbli għall-azzjoni għandu jkun fis-seħħ sa mhux aktar tard minn qabel ma jiġi ffirmat il-ftehim ta' għotja.
            
         
         
            Artikolu 2
            Dħul fis-seħħ
            Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-26 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  Stabbilit permezz tar-Regolament (UE) 2018/1092 tal-Parlament Ewropew u tal-Kunsill tat-18 ta' Lulju 2018 li jistabbilixxi l-Programm Ewropew għall-Iżvilupp fl-Industrija tad-Difiża bil-għan li jappoġġa l-kompetittività u l-kapaċità ta' innovazzjoni tal-industrija tad-difiża tal-Unjoni, ĠU L 200, 7.8.2018, p. 30.
         
            (2)  Id-Deċiżjoni tal-Kummissjoni (UE, Euratom) 2015/444 tat-13 ta' Marzu 2015 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 72, 17.3.2015, p. 53).